Úradný vestník L 157 , 26/06/2003 S. 0069 - 0071



Jednotná akcia Rady 2003/472/SZBP z 24. júna 2003 o pokračovaní programu spolupráce Európskej únie pre nešírenie zbraní a odzbrojenie v Ruskej federácii RADA EURÓPSKEJ ÚNIE, so zreteľom na Zmluvu o Európskej únii (ďalej len "ZEÚ"), najmä na jej článok 14 v spojení s článkom 23 ods. 2, so zreteľom na spoločnú stratégiu 1999/414/SZBP Európskej únie o Rusku [1], prijatú Európskou radou 4. júna 1999 v znení spoločnej stratégie 2003/471/SZBP Európskej únie, ktorou sa mení a dopĺňa spoločná stratégia 1999/414/SZBP o Rusku s cieľom predĺžiť dobu jej platnosti [2], ktorá bola prijatá Európskou radou 20. júna 2003, v ktorej sa Európska únia okrem iného zaviazala podporovať odzbrojovanie a obmedzenie šírenia zbraní hromadného ničenia (ďalej len "ZHN"), kontrolu zbrojenia, uplatnenie existujúcich dohôd a posilnenie kontroly exportu, keďže: (1) Dohoda o partnerstve a spolupráci zakladajúca partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej [3] okrem iného podporuje silnejšie zbližovanie pozícií v medzinárodných otázkach spoločného záujmu, a tým prispieva k zvyšovaniu bezpečnosti a stability. (2) Dňa 25. a 26. júna 2002 predstavitelia krajín G8 v Kananaskis, Kanada, začali globálne partnerstvo proti šíreniu zbraní a materiálov na výrobu zbraní hromadného ničenia, v rámci ktorého budú podporovať špecifické projekty spolupráce, a to najmä na území Ruskej federácie, ktorých cieľom je nešírenie zbraní, odzbrojenie, boj proti terorizmu a nukleárna bezpečnosť. (3) Európska únia podporuje cieľ a zásady iniciatívy globálneho partnerstva krajín G8 a bude naďalej podporovať opatrenia na znižovanie potenciálu ohrozenia, ako aj bezpečnú demontáž zdrojov zbraní hromadného ničenia v Ruskej federácii. (4) Činnosti Európskej únie by sa vykonávali paralelne s činnosťami Európskeho spoločenstva, ako aj bilaterálnymi a multilaterálnymi opatreniami členských štátov. (5) Všetky tieto činnosti by sa mali čo najviac koordinovať, aby sa predišlo zbytočnej duplicite. (6) Činnosti Európskej únie môžu byť tiež vykonávané v spolupráci s ostatnými krajinami. (7) Komisia súhlasila s tým, že bude poverená uskutočnením niektorých úloh potrebných na vykonávanie tejto jednotnej akcie, PRIJALA TÚTO JEDNOTNÚ AKCIU: Článok 1 1. Program spolupráce Európskej únie pre nešírenie zbraní a odzbrojenie v Ruskej federácii (ďalej len "program"), ktorý bol vytvorený na základe jednotnej akcie Rady 1999/878/SZBP zo 17. decembra 1999 o vytvorení programu spolupráce Európskej únie pre nešírenie zbraní a odzbrojenie v Ruskej federácii [4], bude pokračovať. 2. Cieľom programu je podpora Ruskej federácie v jej snahe o kontrolu zbrojenia, o odzbrojenie a nešírenie zbraní a na tento účel: - spolupráca s Ruskou federáciou pri jej krokoch zameraných na bezpečnú a ekologicky neškodnú demontáž a/alebo konverziu infraštruktúry a zariadení súvisiacich so zbraňami hromadného ničenia, - poskytnutie právneho a operačného rámca na posilnenie úlohy Európskej únie pri opatreniach na zníženie potenciálu ohrozovania v Ruskej federácii prostredníctvom spolupráce na projektoch, - podpora koordinácie programov a projektov v tejto oblasti na úrovni spoločenstva, členských štátov a na medzinárodnej úrovni. Článok 2 1. Rada na základe odporúčania členského štátu a/alebo Komisie rozhodne, aké projekty odzbrojenia a nešírenia zbraní možno v rámci programu financovať. 2. Nové projekty, ktoré majú byť prijaté v rámci programu, patria do chemickej, nukleárnej alebo biologickej oblasti alebo súvisia s kontrolou vývozu. Článok 3 1. Rada poverí Komisiu na dobu trvania programu a na základe článku 5 prípravou projektov, ktoré majú byť schválené, ako aj dohľadom nad riadnym vykonávaním týchto projektov. Komisia podáva Rade pod vedením predsedníctva, ktorému pomáha generálny tajomník Rady, Vysoký splnomocnenec pre SZBP, správy v pravidelných intervaloch alebo v prípade potreby. 2. Komisii pomáha skupina expertov, vrátane projektovej pomocnej skupiny v Moskve. Počet členov skupiny a popis ich úloh je uvedený v podmienkach, ktoré sú ustanovené v prílohe. 3. Komisia má aj naďalej projektovú pomocnú skupinu v Moskve s cieľom: - úzkej koordinácie činností s personálom, ktorý pracuje na projektoch financovaných spoločenstvom, - prípadnej realizácie projektových štúdií, - udržiavania stykov s miestnymi orgánmi a zástupcami ostatných prispievajúcich krajín, - vyjednávania s miestnymi orgánmi o opatreniach potrebných na realizáciu programu, - monitorovania vynakladania finančných prostriedkov, ktoré boli poskytnuté na realizáciu programu. Článok 4 1. Finančná referenčná čiastka určená na krytie administratívnych nákladov na skupinu expertov podľa č2lánku 3 ods. 2 a ods. 3 predstavuje 680000 eur. 2. Hospodárenie s výdavkami, ktoré sú financované z čiastky uvedenej v ods. 1, podliehajú postupom a pravidlám spoločenstva, ktoré sa vzťahujú na rozpočtové záležitosti. 3. Európska únia financuje infraštruktúru a bežné výdavky programu. 4. Rada a Komisia zabezpečia primeranú koordináciu medzi programom, podporou spoločenstva, ako aj bilaterálnou a multilaterálnou podporou zo strany členských štátov. V tejto súvislosti berie Rada na vedomie zámer Komisie, ktorý spočíva v dosiahnutí cieľov a priorít tejto jednotnej akcie, v prípade potreby prostredníctvom príslušných opatrení spoločenstva. 5. Vykonávanie tejto jednotnej akcie podlieha bilaterálnym konzultáciám s Ruskou federáciou a ostatnými partnermi v rámci existujúceho politického dialógu. Článok 5 1. Rada pravidelne prehodnocuje činnosti uskutočnené v rámci programu. Toto hodnotenie je tiež zamerané na posúdenie schopnosti Ruska prijať a využiť zvýšenú podporu. 2. V pravidelných intervaloch sa v závislosti od pokroku, ktorý program dosiahne, vykonajú nezávislé hodnotenia a audity. 3. Rada môže program pozastaviť, ak Ruská federácia: - v plnom rozsahu nespolupracuje na realizácii programu, - neumožní Európskej únii monitorovať a/alebo neumožní pravidelné externé hodnotenia a audity na tento účel. Článok 6 Táto jednotná akcia nadobúda účinnosť dňom jej prijatia. Stráca účinnosť k dátumu, kedy stráca účinnosť spoločná stratégia Európskej únie 1999/414/SZBP o Rusku. Článok 7 Táto jednotná akcia sa uverejní v Úradnom vestníku Európskej únie. V Bruseli 24. júna 2003 Za Radu predseda G. Papandreou [1] Ú. v. ES L 157, 24.6.1999, s. 1. [2] Ú. v. EÚ L 157, 26.6.2003, s. 68. [3] Ú. v. ES L 327, 28.11.1997, s. 3. [4] Ú. v. ES L 331, 23.12.1999, s. 11. -------------------------------------------------- PRÍLOHA Podmienky pre skupinu expertov pôsobiacu v rámci programu spolupráce Európskej únie pre nešírenie zbraní a odzbrojenie v Ruskej federácii Na základe jednotnej akcie 1999/878/SZBP bola Komisia poverená vytvoriť skupinu expertov v rámci programu spolupráce pre nešírenie zbraní a odzbrojenie v Ruskej federácii. Táto jednotná akcia bola doplnená dvoma vykonávacími rozhodnutiami (2001/493/SZBP z 25. júna 2001 o stanovení dodatočných projektov a 2002/381/SZBP z 21. mája 2002 o poskytnutí dodatočného rozpočtu pre skupinu expertov). Niektoré činnosti z projektov, o ktorých bolo rozhodnuté v rokoch 1999 a 2001, nemohli byť ukončené predtým, ako jednotná akcia 1999/878/SZBP stratila účinnosť a zároveň sa očakáva, že rozhodnutia o nových projektoch budú prijaté v rámci tejto jednotnej akcie. Toto si vyžaduje predĺženie mandátu pre skupinu expertov. Skupina expertov pozostáva zo sekcie prístupovej a projektovej koordinácie na Komisii v Bruseli a projektovej pomocnej skupiny umiestnenej v Moskve, ktorá podáva správy sekcii prístupovej a projektovej koordinácie v Bruseli. Sekcia prístupovej a projektovej koordinácie pozostáva z dvoch expertov EÚ a vedúceho sekcie, ktorého vysiela Komisia. Sekcia s cieľom výkonu administratívnych činností je podporovaná jedným sekretárom a jedným administratívnym asistentom. Projektová skupina v Moskve pozostáva z jedného experta EÚ a jedného miestneho sekretára. Vedúci sekcie zodpovedá za vykonávanie jednotnej akcie. Udržiava úzke styky s predsedníctvom Rady EÚ, členskými štátmi a generálnym tajomníkom Rady, Vysokým splnomocnencom pre SZBP. K úlohám súvisiacim s prístupovou a projektovou koordináciou a rozvojom okrem iného patrí: - podpora pri koordinácii programov nešírenia zbraní a odzbrojenia v Ruskej federácii na úrovni spoločenstva, členských štátov a na širšej úrovni, - vytvorenie databázy projektov financovaných Európskou úniou, spoločenstvom a členskými štátmi, - vytvorenie a udržiavanie databázy expertov EÚ rozdelených na jednotlivé oblasti, - vytvorenie siete s kontaktnými miestami členských štátov, ktorou sa doplnia príslušné pracovné skupiny Rady pri vykonávaní jednotnej akcie a súvisiacich činností, - vyhotovovanie a predkladanie pravidelných správ o pokroku, - pôsobenie ako kontaktné miesto pre medzinárodné činnosti, - udržiavanie stykov s orgánmi prijímajúcej krajiny a oficiálnymi zástupcami prispievajúcich krajín, ktoré nie sú členom EÚ, - organizovanie alebo účasť na organizácii konferencií v rámci spolupráce v oblasti nešírenia zbraní a odzbrojenia. Úlohy v jednotlivých odvetviach okrem iného zahŕňajú: - vypracovanie komplexnej správy o jednotlivých odvetviach, - poskytnutie podrobných analýz o hlavných problémoch odvetví, - v prípade potreby vymedzenie a realizácia obmedzených projektových štúdií, - identifikácia projektov s cieľom riešenia hlavných problémov, - príprava projektov na predloženie Rade s ohľadom na možné budúce financovanie v rámci opatrení, ktoré budú pokračovaním tejto jednotnej akcie, - ukončenie a koordinácia realizácie projektov financovaných v rámci tejto jednotnej akcie a jednotnej akcie 1999/878/SZBP, a to aj prostredníctvom rozhodnutí o vykonávaní jednotných akcií, a v prípade potreby v úzkej spolupráci s členskými štátmi, ktoré projekty organizovali, - zabezpečovanie úzkej spolupráce s personálom pôsobiacom na projektoch, ktoré financuje Európska únia. --------------------------------------------------